Document ID: /roh_data/filtered/fineweb-2-filterrobots_roh.jsonl.gz/44369

03/2015
bainvgnüda l’indifferenza e l’ignoranza
Il Chardun es dimena istorgia. Üna istorgia commossa chi piglia sia fin. I restan allgordanzas ad auturas ed autuors ingaschats, il Chardun d’eira ün’instituziun, natüralmaing dispittaivla – e quai d’eira sia qualità. El ha provochà discussiuns e cumbattü per la lingua e cultura rumantscha, però cumbattü eir cunter l’arroganza dals promotuors da surfabricaziuns speculativas e da progets surdimensiunats. Ed hoz resta la dischillusiun. Il clom dals admonituors es svani sainza rebomb.
I’s derasa ün sindal da melancolia sur mi’orma: Il Chardun d’eira per mai üna spezcha da ventil per laschar sparir meis impissamaints, chi taintan meis tschervè e mi’impotenza dad incleger il gir dal muond, da chattar il scopo da la vita e da’m defender cunter l’indifferenza e l’ignoranza moderna da quist planet.
I nu regna però la rasegnaziun. Eu nu poss müdar meis trats da caracter. Il cumbat sto ir inavant, però sainza il Chardun – e quai es puchà. I manca ün pà il portavusch da la critica fundada ed ün’alternativa al mainstream dals cuntourns medials.
On verrà, comme est la vie sans ses fous.
Angelo Andina (CASA)